Hallituksen nokkamiehet Juha Sipilä ja Petteri Orpo puhuvat ristiin säästöistä.

Pääministeri Juha Sipilä on vakuuttanut, että hallitus on tehnyt jo kaikki kipeät säästöpäätökset.

Uusi valtiovarainministeri Petteri Orpo väläytti keskiviikkona kuitenkin uusia säästöjä, jos Suomen taloustilanne ei parane.

Ensi vuoden budjettia valmisteleva valtiovarainministeri Petteri Orpo sanoi tiedotustilaisuudessaan keskiviikkona, että hallitus aikoo käydä määrätietoisesti työttömyyden kimppuun. Keinoja Orpo ei vielä paljastanut. OLLI WARIS

- Oma tavoitteeni oli saada kipeät säästöpäätökset ja reformien linjaukset tehtyä ensimmäisen vuoden aikana. Ne on tehty, pääministeri, keskustan puheenjohtaja Juha Sipilä (kesk) ilmoitti blogissaan 5. huhtikuuta.

Sipilä lisäsi, että " kipeät neljä miljardia on kasassa " .

Sipilän puheet saivat ulkoministeri Timo Soininkin huojentumaan.

- Luotan siihen, kun Sipilä sanoi, että leikkaukset on tehty. Siitä pidetään kiinni, perussuomalaisten puheenjohtaja Soini kommentoi Helsingin Sanomille 31. heinäkuuta.

Pääministeri Juha Sipilä on ilmoittanut, että säästöt on tehty. Valtiovarainministeri Petteri Orpo ei sulje uusia leikkauksia pois. ATTE KAJOVA

Keskiviikkona esiin astui kolmannen hallituspuolueen puheenjohtaja, valtiovarainministeri Petteri Orpo (kok), joka piti ensi vuoden budjettia koskevan tiedotustilaisuuden Espoon Moisniemen metsäisissä maisemissa.

- Jos emme onnistu työllisyystilanteen parantamisessa, ihmisten työllistämisessä, niin se on sitten leikkausten tie. Sen edessä mielestäni hallitus on jo puoliväliriihessään ensi keväänä, Orpo lausui.

Orpo tosin lisäsi, että hän ei toivo uusia leikkauksia, koska ne ovat " suoraan pois koulutuksesta, sivistyksestä, sosiaali- ja terveyspalveluista " .

Liian aikaista

Vetääkö kokoomus säästöpuheillaan mattoa hallituskumppaneiden alta?

- Päinvastoin, me kaikki toivomme, että leikkauspäätökset olisi jo tehty, kokoomuksen konkaripoliitikko Ben Zyskowicz vastaa ja lisää, että tähän asti tehdyt säästöt ovat olleet välttämättömiä velkakierteen katkaisemiseksi.

- Kaikki toivovat, että leikkaukset olisivat ohi, mutta täytyy muistaa puheet Suomen kuntoon laittamisesta, tavoitteet ovat kovat, keskustan puoluesihteeri Jouni Ovaska säestää.

- On aivan liian aikaista spekuloida, mitä hallitus tekee tai ei tee puoliväliriihessä, perussuomalaisten eduskuntaryhmän puheenjohtaja Sampo Terho toppuuttelee.

Elinkeinoelämän tutkimuslaitoksen toimitusjohtaja Vesa Vihriälä katsoo, että uusista leikkauskohteista ei ole tarvetta päättää vielä ensi helmi- tai maaliskuussa.

- Mutta jos työllisyysaste ei nouse, niin julkisessa taloudessa tulee isoja vaikeuksia ja sitä ongelmaa on vaikea hoitaa ilman, että katsotaan myös menoja joissain vaiheessa.

Tukholman yliopiston kansantaloustieteen professori Markus Jäntti oudoksuu Orpon leikkauspuheita.

- Tässä menevät puurot ja vellit sekaisin. Työllisyyden kohentaminen on yksi asia ja julkisen talouden tasapainottaminen toinen. On vaikea nähdä, miten työllisyystilannetta pystyttäisiin kohentamaan menoleikkauksilla.

Näistä etuuksista leikataan

Hallitus päätti keväällä uusista säästöistä. Osana säästöpakettia hallitus leikkaa erinäisiä etuuksia 0,85 prosentin tasasuuruisella vähennyksellä. Toimenpiteellä tavoitellaan 195 miljoonan euron säästöjä. IL esittelee leikkuriin menevät etuudet.

Lääkekorvauksiin tulee kattoraja.

Lapsilisät.

Sotilasavustus.

Asumistuki.

Valtionosuus ansiopäivärahasta.

Valtionosuus peruspäivärahasta.

Valtionosuus työmarkkinatuesta.

Valtionosuus aikuiskoulutustuesta.

Valtionosuus vuorottelukorvauksesta.

Valtionosuus sairausvakuutuslaista johtuvista menoista.

Vähimmäispäivärahat.

Lääkekorvauksen kattoraja.

Valtion osuus kansaneläkelaista ja eräistä muista laeista johtuvista menoista.

Kansaneläkkeet.

Takuueläkkeet.

Perhe-eläkkeet ja lapsikorotukset.

Vammaisetuudet.

Eläkkeensaajan asumistuki.

Rintamalisät.

Opintoraha.

Starttiraha.

Lähde: valtiovarainministeriö, liitteen 6 indeksijäädytyskohteet